Bekendtgørelse om porcin reproduktions- og respirationssygdom (PRRS)

I medfør af § 27, stk. 2, § 29, § 30, stk. 1 og 3, § 33, § 34, stk. 1, § 53, stk. 1, 2. pkt., § 64, § 66 a, stk. 1 og 2, § 67 og § 70, stk. 3, i lov om hold af dyr, jf. lovbekendtgørelse nr. 9 af 6. januar 2022, fastsættes efter bemyndigelse i henhold til § 7, nr. 1, og § 10, stk. 1, nr. 1, i bekendtgørelse nr. 1721 af 30. november 2020 om Fødevarestyrelsens opgaver og beføjelser:

*Anvendelsesområde og definitioner*

**§ 1.** Denne bekendtgørelse finder anvendelse på grise, herunder vildsvin samt enhver krydsning heraf.

*Stk. 2.* Denne bekendtgørelse supplerer

1. Europa-Parlamentets og Rådets forordning (EU) 2016/429 af 9. marts 2016 om overførbare dyresygdomme og om ændring og ophævelse af visse retsakter på området for dyresundhed (“dyresundhedsloven”),
2. Kommissionens delegerede forordning (EU) 2020/686 af 17. december 2019 om supplerende regler til Europa-Parlamentets og Rådets forordning (EU) 2016/429 for så vidt angår godkendelse af avlsmaterialevirksomheder og krav til sporbarhed og dyresundhed i forbindelse med flytning inden for Unionen af avlsmateriale af visse opdrættede landdyr, og
3. Kommissionens delegerede forordning (EU) 2020/689 af 17. december 2019 om supplerende regler til Europa-Parlamentets og Rådets forordning (EU) 2016/429 for så vidt angår regler om overvågning, udryddelsesprogrammer og status som sygdomsfri for visse listeopførte og nye sygdomme.

*Stk. 3.* §§ 9-15 finder ikke anvendelse for virksomheder, der beskæftiger sig med sammenbringning af grise.

**§ 2.** I denne bekendtgørelse forstås ved:

1. Avlsmaterialevirksomhed: En virksomhed, hvor der indsamles sæd, og som er registreret i overensstemmelse med artikel 93 i forordning (EU) 2016/429, eller som er godkendt i overensstemmelse med forordning (EU) 2016/429 artikel 97.
2. Besætning: Dyr på en virksomhed, som er af samme dyreart, som anvendes til samme formål, og som har samme operatør.
3. Besætningsområde: De arealer og rum, som benyttes i den daglige drift og pasning af besætningen.
4. CHR-nummer: Et unikt registreringsnummer en virksomhed er tildelt i Det Centrale Husdyrbrugsregister (CHR).
5. Delsanering: En sanering, hvor en del af grisene i hele saneringsperioden bliver i besætningen imens andre grise fjernes.
6. Fornødent materiale: Døde fostre, levendefødte grise før optagelse af kolostrum, næsesvaberprøver eller ustabiliserede blodprøver fra sygdomsramte grise.
7. Operatør: Enhver fysisk eller juridisk person, som er ansvarlig for dyr eller produkter, herunder for et begrænset tidsrum, bortset fra personer, der holder selskabsdyr, og dyrlæger.
8. PRRS: En virussygdom hos grise, som opdeles i to typer, henholdsvis PRRS1 og PRRS2. Grise i en besætning kan have begge typer PRRS på samme tid.
9. PRRS-sundhedsstatus: En virksomhed kan have en positiv, negativ eller uafklaret PRRS-sundhedsstatus eller en saneringsstatus for henholdsvis PRRS1, PRRS2 eller for begge typer.
10. Saneringsstatus: En status, som tildeles en virksomhed der delsanerer, i perioden mellem første og andet blodprøvesæt, såfremt det første blodprøvesæt er negativ for den pågældende type PRRS. Virksomheden tildeles kun saneringsstatus for den eller de typer PRRS, som den er under sanering for.
11. Sentineldyr: En gris, der ikke har været udsat for smitte med PRRS-virus, og som ikke er vaccineret mod PRRS.
12. Totalsanering: En sanering hvor alle grise fjernes fra besætningen, hvorefter virksomheden rengøres og desinficeres.
13. Virksomhed: Lokalitet, struktur eller i tilfælde af frilandsopdræt omgivelser eller sted, hvor der midlertidigt eller permanent holdes dyr eller opbevares avlsmateriale, bortset fra:
    1. Husstande, hvor der holdes selskabsdyr.
    2. Dyrlægepraksisser eller -klinikker.
14. Virksomhed som sender grise til slagtning: En virksomhed, som sender én eller flere af følgende typer grise til slagtning:
    1. Søer.
    2. Slagtegrise.
    3. Orner.
15. Vækstdyr: Små- og slagtegrise samt grise i vækstperioden.

*Stk. 2.* Definitionerne i de i § 1 nævnte forordninger finder anvendelse i denne bekendtgørelse.

*Mistænkte og smittede virksomheder*

**§ 3.** Operatøren af en virksomhed med grise skal, ved viden eller mistanke om PRRS i én eller flere af besætningerne på virksomheden, foretage anmeldelse herom til en dyrlæge.

**§ 4.** Modtager en dyrlæge anmeldelse om mistanke om PRRS, eller får en dyrlæge i øvrigt i forbindelse med sit arbejde mistanke om forekomst af PRRS, herunder ved positive laboratorieresultater for PRRS-antistoffer, skal dyrlægen hurtigst muligt foretage en klinisk undersøgelse af grise på virksomheden, med henblik på at konstatere, om der er grise, som viser tegn på at være smittet med PRRS.

*Stk. 2.* Hvis mistanken i henhold til stk. 1, ikke kan afvises, skal dyrlægen straks underrette Fødevarestyrelsen, og hurtigst muligt indsende fornødent materiale til undersøgelse for PRRS-virus på det nationale referencelaboratorium.

*Stk. 3.* Dyrlægen skal straks underrette Fødevarestyrelsen ved positive laboratorieresultater for PRRS, jf. § 5, stk. 1.

*Stk. 4.* Stationsdyrlæger på avlsmaterialevirksomheder og dyrlæger tilknyttet karantænefaciliteter til avlsmaterialevirksomheder skal, uanset resultatet af den kliniske undersøgelse af grise på virksomheden, jf. stk. 1, straks underrette Fødevarestyrelsen ved positive laboratorieresultater for PRRS-virus eller PRRS-antistoffer.

**§ 5.** Virksomheder med grise anses for smittet med PRRS-virus, når der er påvist

1. PRRS-virus i materiale fra grise i én eller flere af besætningerne i virksomheden, eller
2. PRRS-antistoffer i dødfødte fostre eller levendefødte grise før optagelse af kolostrum i én eller flere af besætningerne i virksomheden.

*Stk. 2.* Virksomheden anses for smittet med PRRS-virus fra datoen og tidspunktet for udtagning af prøverne.

*Offentliggørelse af lister over PRRS-smitte og PRRS-sundhedsstatus*

**§ 6.** Fødevarestyrelsen offentliggør en liste over virksomheder, hvor der er påvist eller har været påvist PRRS, jf. § 5, stk. 1, på [www.foedevarestyrelsen.dk](https://www.retsinformation.dk/eli/lta/2023/526#Afs1).

**§ 7.** Fødevarestyrelsen offentliggør virksomheders PRRS-sundhedsstatus, jf. §§ 10-13, på [www.foedevarestyrelsen.dk](https://www.retsinformation.dk/eli/lta/2023/526#Afs1).

**§ 8.** Fødevarestyrelsen sætter følgende virksomheder under offentligt tilsyn ved mistanke om eller smitte med PRRS:

1. Avlsmaterialevirksomheder.
2. Karantænefaciliteter til de i nr. 1, nævnte avlsmaterialevirksomheder.

*Stk. 2.* Det offentlige tilsyn kan bl.a. omfatte, at

1. der skal udtages og indsendes fornødent materiale, jf. § 2, stk. 1, nr. 5, til analyse på det nationale referencelaboratorium efter Fødevarestyrelsens anvisninger,
2. virksomheden ikke må fraføre avlsmateriale, og
3. virksomheden ikke må til- og fraføre grise uden Fødevarestyrelsens tilladelse.

**§ 9.** Virksomheder med én eller flere besætninger, som har mere end 10 dyr i kategorien søer, gylte og orner eller mere end 100 grise i alt, skal have en PRRS-sundhedsstatus.

*Stk. 2.* En virksomhed tildeles en PRRS-sundhedsstatus på baggrund af blodprøver, som er udtaget og analyseret i overensstemmelse med bilag 1.

*Stk. 3.* PRRS-sundhedsstatus er gældende i højst 12 måneder efter seneste prøvesvar for PRRS, medmindre virksomhedens PRRS-sundhedsstatus ændres i gyldighedsperioden.

*Stk. 4.* Operatøren skal sikre, at der udtages blodprøver senest 12 måneder efter, at virksomheden har fået tildelt sidste PRRS-sundhedsstatus.

*Stk. 5.* Fødevarestyrelsen kan tildele en virksomhed en PRRS-sundhedsstatus på baggrund af prøver udtaget inden den 15. maj 2023, hvis operatøren indsender dokumentation for, at prøverne er udtaget i overensstemmelse med bilag 1.

*Stk. 6.* Dokumentationen, jf. stk. 5, skal indsendes til Fødevarestyrelsen via [www.foedevarestyrelsen.dk/dyr/PRRS](https://www.retsinformation.dk/eli/lta/2023/526#Afs1).

**§ 10.** Fødevarestyrelsen tildeler en virksomhed en negativ PRRS-sundhedsstatus, hvis

1. der er udtaget og analyseret blodprøver i overensstemmelse med bilag 1, som viser et resultat, som er negativt for PRRS-antistoffer, eller
2. virksomheden er blevet delsaneret eller totalsaneret i overensstemmelse med bilag 2.

*Stk. 2.* Kravene i bilag 1, nr. 1, kan fraviges, hvis operatøren kan fremsende dokumentation via [www.foedevarestyrelsen.dk/dyr/PRRS](https://www.retsinformation.dk/eli/lta/2023/526#Afs1)for, at

1. der er udtaget minimum 20 blodprøver i overensstemmelse med kravene i bilag 1, der viser et resultat, som er negativt for PRRS-antistoffer,
2. de seneste blodprøver, henholdsvis 40 blodprøver for besætninger med enten vækstdyr, søer eller orner og 80 blodprøver for besætninger med både søer og vækstdyr, som er udtaget i besætningen, er negative for PRRS-antistoffer, samt
3. blodprøverne, jf. nr. 2, er analyseret på et laboratorium, som er akkrediteret til at analysere prøver for PRRS, eller
4. dokumentation for afsluttet delsanering eller totalsanering i overensstemmelse med bilag 2.

*Stk. 3.* Bestemmelsen i stk. 2, gælder kun for blodprøver, som er udtaget før den 1. oktober 2023, samt dokumentation for delsanering eller totalsanering som er afsluttet efter den 15. maj 2022 og inden den 15. maj 2023.

**§ 11.** Fødevarestyrelsen tildeler en virksomhed en positiv PRRS-sundhedsstatus, hvis

1. blodprøver udtaget og analyseret i overensstemmelse med bilag 1, viser et resultat, som er positivt for PRRS-antistoffer,
2. der i andre prøver fra grise på virksomheden, end dem som er nævnt i nr. 1, er påvist PRRS-virus, jf. § 5,
3. der vaccineres med en modificeret levende vaccine mod én eller begge typer PRRS, eller
4. der er tilført grise fra en virksomhed med positiv PRRS-sundhedsstatus.

*Stk. 2.* Kravene i bilag 1, nr. 1, kan fraviges, hvis operatøren kan indsende dokumentation via [www.foedevarestyrelsen.dk/dyr/PRRS](https://www.retsinformation.dk/eli/lta/2023/526#Afs1) for, at

1. der er udtaget prøver efter den 15. maj 2022 og inden bekendtgørelsens ikrafttræden, hvor der er påvist PRRS-virus eller PRRS-antistoffer, og
2. prøverne, jf. nr. 1, er udtaget og analyseret på et laboratorium, som er akkrediteret til at analysere prøver for PRRS.

**§ 12.** Fødevarestyrelsen tildeler en virksomhed en uafklaret PRRS-sundhedsstatus, hvis

1. der i virksomheden er en klinisk mistanke om PRRS, jf. §§ 3 og 4,
2. der er tilført grise fra virksomheder, som har en uafklaret PRRS-sundhedsstatus,
3. et laboratorieresultat viser enkelte prøver, som er positive for PRRS-antistoffer,
4. virksomheden har en negativ PRRS-sundhedsstatus, men ikke har fået udtaget årlige blodprøver i overensstemmelse med bilag 1, nr. 2, eller
5. virksomheden har fået udtaget første sæt blodprøver, og afventer at få udtaget andet sæt blodprøver i overensstemmelse med bilag 1, nr. 1.

*Stk. 2.* Operatøren skal sikre, at der udtages blodprøver i overensstemmelse med bilag 1, nr. 4, senest 3 måneder efter, at virksomheden har fået tildelt en uafklaret PRRS-sundhedsstatus.

*Stk. 3.* Dokumentationen, jf. stk. 1 og 2, skal indsendes til Fødevarestyrelsen via [www.foedevarestyrelsen.dk/dyr/PRRS](https://www.retsinformation.dk/eli/lta/2023/526#Afs1).

**§ 13.** Fødevarestyrelsen tildeler en virksomhed en saneringsstatus, hvis

1. virksomheden er under delsanering, jf. bilag 2, nr. 1, eller
2. virksomheden har en negativ PRRS-sundhedsstatus, og der er tilført grise fra en virksomhed med en saneringsstatus.

*Stk. 2.* Dokumentationen, jf. stk. 1, skal indsendes til Fødevarestyrelsen via [www.foedevarestyrelsen.dk/dyr/PRRS](https://www.retsinformation.dk/eli/lta/2023/526#Afs1).

*Stk. 3.* Kravene i stk. 1, kan fraviges, hvis operatøren kan fremsende dokumentation for delsanering, som er påbegyndt efter den 15. maj 2022 og inden den 1. oktober 2023 via [www.doedevarestyrelsen.dk/dyr/PRRS](http://www.doedevarestyrelsen.dk/dyr/PRRS).

*Oplysningspligt*

**§ 14.** Operatøren af en virksomhed med grise skal gøre alle personer, der kommer ind i besætningsområdet, eller i øvrigt kommer i kontakt med grisene, opmærksom på, at

1. virksomhedens grise er mistænkt for eller er smittet med PRRS-virus, eller
2. virksomheden har en uafklaret eller positiv PRRS-sundhedsstatus.

*Klinisk erklæring*

**§ 15.** Operatøren af en virksomhed som sender grise til slagtning, som har en positiv eller uafklaret PRRS-sundhedsstatus eller en saneringsstatus, skal have udarbejdet en erklæring om, hvorvidt der forekommer kliniske tegn på PRRS i virksomheden, jf. bilag 3.

*Stk. 2.* Erklæringen er gyldig i op til 35 dage.

*Stk. 3.* Erklæringen skal udfyldes af en dyrlæge på baggrund af en klinisk undersøgelse af grisene i virksomheden.

*Stk. 4.* Erklæringen skal underskrives af operatøren og af dyrlægen i forbindelse med inspektionen og undersøgelsen af grisene i virksomheden.

*Stk. 5.* Operatøren skal opbevare erklæringen i virksomheden i mindst 3 år efter datoen for underskrift. Alle erklæringer skal opbevares samlet og i datoorden, og skal på forlangende forevises for eller udleveres til Fødevarestyrelsen.

**§ 16.** Udgifterne ved undersøgelse af det i § 4, stk. 2, nævnte materiale afholdes af Fødevarestyrelsen. Alle andre udgifter i medfør af denne bekendtgørelse er Fødevarestyrelsen uvedkommende.

*Straf og ikrafttræden*

**§ 17.** Medmindre højere straf er forskyldt efter anden lovgivning, straffes med bøde den, der

1. overtræder § 3, § 4, § 9, stk. 1 og 4, § 12, stk. 2, § 14, § 15 eller
2. ikke overholder det offentlige tilsyn givet efter § 8, stk. 2.

*Stk. 2.* Straffen kan stige til fængsel i indtil 2 år, hvis den ved handlingen eller undladelsen skete overtrædelse er begået med fortsæt eller grov uagtsomhed, og der ved overtrædelsen er

1. forvoldt skade på dyrs sundhed eller fremkaldt fare herfor, eller
2. opnået eller tilsigtet opnået en økonomisk fordel for den pågældende selv eller andre, herunder ved besparelser.

*Stk. 3.* Der kan pålægges selskaber m.v. (juridiske personer) strafansvar efter reglerne i straffelovens 5. kapitel.

**§ 18.** Bekendtgørelsen træder i kraft den 19. maj 2023, jf. dog stk. 2.

*Stk. 2.* § 15 træder i kraft den 4. november 2023.

*Stk. 3.* Bekendtgørelse nr. 526 af 17. maj 2023 om porcin reproduktions- og respirationssygdom (PRRS) ophæves.

*Stk. 4.* Kravet om PRRS-sundhedsstatus, jf. § 9, stk. 1, skal være opfyldt senest den 1. oktober 2023.

**Bilag 1**

**Udtagning af blodprøver**

*Antal prøver*

1. En virksomhed, som første gang skal tildeles en PRRS-sundhedsstatus, skal udtage følgende antal blodprøver, som undersøges for PRRS-antistoffer for henholdsvis PRRS1 og PRRS2 i hver besætning på virksomheden:
   1. For besætninger med både søer og vækstdyr: 40 blodprøver (fra 20 søer og 20 vækstdyr) 2 gange med mindst 1 måned og højest 3 måneders mellemrum, jf. dog litra d.
   2. For besætninger med enten vækstdyr, søer, eller orner: 20 blodprøver 2 gange med mindst 1 måned og højest 3 måneders mellemrum, jf. dog litra d.
   3. De prøver, som skal udtages per gang i henhold til litra a eller b, kan udtages indenfor en periode på 42 dage.
   4. Hvis der er færre dyr i besætningen end nævnt i litra a og b, skal der udtages blodprøver fra samtlige grise i besætningen.
   5. En virksomhed kan undlade at få udtaget andet sæt blodprøver, hvis der ved første blodprøveudtagning er påvist PRRS-antistoffer for begge typer PRRS. Operatøren skal skriftligt tilkendegive til Fødevarestyrelsen, at denne ønsker at få en positiv PRRS-sundhedsstatus for begge typer PRRS.
2. En virksomhed, som tidligere har fået tildelt en PRRS-sundhedsstatus, jf. nr. 1, skal med højest 12 måneders mellemrum udtage følgende antal blodprøver i hver besætning:
   1. For alle typer besætninger, skal der undersøges blodprøver fra minimum 20 grise i besætningen, som er udtaget indenfor en periode på 42 dage.
   2. Hvis der er færre end 20 grise i besætningen, skal der udtages blodprøver fra samtlige grise i besætningen.

*Udtagning af prøver*

1. Prøverne nævnt i nr. 1 og 2, skal udtages på følgende måde:
   1. For sobesætninger uden vækstdyr skal prøverne udtages i løbe- og drægtighedsstalden.
   2. For sobesætninger med vækstdyr, hvor vækstdyrene går adskilt fra søerne, skal halvdelen af prøverne udtages i løbestalden eller i drægtighedsstalden, og den anden halvdel skal udtages blandt de ældste vækstdyr. Prøverne, der udtages blandt de ældste vækstdyr, skal udtages i alle eller i mindst tre sektioner.
   3. For sobesætninger med vækstdyr, hvor vækstdyrene går sammen med søerne, skal halvdelen af prøverne om muligt udtages fra søerne eller alternativt fra de ældste vækstdyr, og den anden halvdel udtages blandt de ældste vækstdyr.
   4. prøverne
2. Afklaring af en uafklaret PRRS-sundhedsstatus efter § 12, stk. 2, kan ske på én af følgende måder:
   1. For virksomheder, hvor der er klinisk mistanke om PRRS, jf. § 12, stk. 1, nr. 1:
      1. Hvis analyseresultaterne er positive for PRRS, jf. § 5, tildeles virksomheden en positiv PRRS-sundhedsstatus, jf. § 11 stk. 1, nr. 2.
      2. Hvis analyseresultaterne er negative for PRRS, tildeles virksomheden en negativ PRRS-sundhedsstatus, jf. § 10, stk. 1.
   2. For virksomheder, som har en uafklaret PRRS-sundhedsstatus på baggrund af tilførsel af grise fra andre virksomheder, jf. § 12, stk. 1, nr. 2:
      1. Hvis virksomheden, hvor grisene stammer fra, får tildelt en negativ PRRS-sundhedsstatus, jf. § 10, får den modtagende virksomhed på baggrund heraf tildelt en negativ PRRS-sundhedsstatus uden prøvetagning.
      2. Hvis virksomheden, hvor grisene stammer fra, får tildelt en positiv PRRS -sundhedsstatus, jf. § 11, kan operatøren af den modtagende virksomhed vælge
         1. at udtage 20 nye blodprøver til undersøgelse for PRRS-antistoffer. Blodprøverne kan tidligst udtages 14 dage efter den sidste tilførsel af grise, som gav anledning til tildeling af en uafklaret PRRS-sundhedsstatus. Prøverne skal udtages fra omkringstående grise i forhold til de grise, som blev tilført virksomheden, eller
         2. at udtage 20 nye blodprøver til undersøgelse for PRRS-virus og PRRS-antistoffer. Blodprøverne kan udtages med det samme efter den sidste tilførsel af grise, som gav anledning til tildeling af en uafklaret PRRS-sundhedsstatus, eller
         3. at få tildelt den samme PRRS-sundhedsstatus, som virksomheden, hvor grisene stammer fra, har, uden at udtage nye blodprøver.
   3. For virksomheder, som har en uafklaret PRRS-sundhedsstatus på baggrund af enkelte prøver, som er positive for PRRS-antistoffer, jf. § 12, stk. 1, nr. 3, skal der udtages nye blodprøver, og operatøren kan vælge
      1. at udtage 20 nye blodprøver til undersøgelse for PRRS-antistoffer. Blodprøverne kan tidligst udtages 14 dage efter udtagning af de blodprøver, som gav anledning til tildeling af en uafklaret PRRS-sundhedsstatus. Prøverne skal udtages fra omkringstående grise i forhold til de grise, som fik påvist PRRS-antistoffer, eller
      2. at udtage 20 nye blodprøver til undersøgelse for PRRS-virus og PRRS-antistoffer. Blodprøverne kan udtages med det samme efter udtagning af de blodprøver, som gav anledning til tildeling af en uafklaret PRRS-sundhedsstatus.

*Laboratorieundersøgelse*

1. Prøver udtaget i henhold til dette bilag skal indsendes til undersøgelse på ét af følgende officielt udpegede laboratorier:
   1. Det nationale referencelaboratorium, som kan undersøge alle prøver for PRRS-antistoffer og virus, herunder prøver udtaget ved klinisk mistanke.
   2. Et laboratorium som af Fødevarestyrelsen er officielt udpeget til at analysere prøver for PRRS-antistoffer og eventuelt virus, på nær prøver udtaget ved klinisk mistanke.

**Bilag 2**

**Krav til sanering**

*Delsanering*

1. For virksomheder, som delsaneres for én eller begge typer PRRS, skal følgende krav opfyldes:
   1. Operatøren skal fjerne relevante grise fra virksomheden ud fra en veterinærfaglig vurdering, foretaget af den praktiserende dyrlæge.
   2. Operatøren skal sikre, at der udtages 20 blodprøver to gange med minimum 6 måneders mellemrum (40 prøver i alt) pr. virksomhed. Der skal udtages 20 blodprøver fra sentineldyr, som har gået minimum 4 uger i besætningen.
   3. Den praktiserende dyrlæge skal meddele skriftligt til Fødevarestyrelsen via [www.foedevarestyrelsen.dk/dyr/PRRS](https://www.retsinformation.dk/eli/lta/2023/526#Afs1), at virksomheden er under delsanering, når de første 20 blodprøver er negative for PRRS-antistoffer, for én eller begge typer PRRS. Derefter kan virksomheden tildeles en saneringsstatus for den eller de typer PRRS, der saneres for.
   4. Operatøren skal sikre, at efter minimum 6 måneder testes 20 af sentineldyrene igen. Hvis de fortsat er negative for PRRS-antistoffer, tildeles virksomheden en negativ PRRS-sundhedsstatus.
   5. Operatøren skal sikre, at grise som tilføres virksomheden efter sanering, skal stamme fra virksomheder, med en negativ PRRS-sundhedsstatus eller samme saneringsstatus for den eller de typer PRRS, der saneres for.

*Totalsanering*

1. For virksomheder, som totalsaneres for én eller begge typer PRRS, skal følgende krav opfyldes:
   1. Operatøren skal fjerne alle grise fra virksomheden.
   2. Operatøren skal sikre, at der udføres rengøring, som efterfølgende skal godkendes af den praktiserende dyrlæge. Den praktiserende dyrlæge skal herefter skriftligt meddele til Fødevarestyrelsen via [www.foedevarestyrelsen.dk/dyr/PRRS](https://www.retsinformation.dk/eli/lta/2023/526#Afs1), at virksomheden er blevet saneret, og at rengøring er foretaget og godkendt.
   3. Operatøren skal sikre, at der udføres desinfektion efter rengøring er foretaget og godkendt af den praktiserende dyrlæge. Operatøren skal herefter skriftligt meddele til Fødevarestyrelsen via [www.foedevarestyrelsen.dk/dyr/PRRS](https://www.retsinformation.dk/eli/lta/2023/526#Afs1), at virksomheden er blevet desinficeret.
   4. Operatøren skal sikre at besætningsområdet står tomt i mindst 7 dage efter, at besætningsområdet er tømt. Når der genindsættes grise, skal de stamme fra virksomheder, som har en negativ PRRS-sundhedsstatus for én eller begge typer PRRS eller en saneringsstatus for én eller begge typer PRRS.

*Laboratorieundersøgelse*

1. Prøver udtaget i henhold til dette bilag skal indsendes til undersøgelse på ét af følgende officielt udpegede laboratorier:
   1. Det nationale referencelaboratorium, som kan undersøge alle prøver for PRRS-antistoffer og virus, herunder prøver udtaget ved klinisk mistanke.
   2. Et laboratorium som af Fødevarestyrelsen er officielt udpeget til at analysere prøver for PRRS-antistoffer og evt. virus, på nær prøver udtaget ved klinisk mistanke.

**Bilag 3**

**Klinisk erklæring for PRRS**

Følgende erklæring skal udfyldes for virksomheder, som sender grise til slagtning, som har en positiv eller uafklaret PRRS-sundhedsstatus eller en saneringsstatus. Erklæringen omfatter alle grise, som er på virksomheden på underskriftstidspunktet.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  |  |  |  | | --- | --- | --- | --- | --- | | **Virksomhed** | | | | | | Adresse: |  | | | | | CHR-nr.: |  | | | | | **Dyrlæge** | | | | | | Navn: |  | | Praksisnr. : |  | | Adresse: |  | | Autorisationsnr. : |  | |  | | | Telefon: |  | | E-mail: |  | | **Virksomheden består af (oplysninger i det Centrale Husdyrbrugsregister)** | | | | | | Søer, gylte, orner, antal: | |  | | | | Svin 7-30 kg, antal: | |  | | | | Svin over 30 kg, (undtagen søer, gylte, orner) antal: | |  | | | | Undertegnede dyrlæge har d.d. besøgt ovenstående virksomhed og har fundet (afkryds det rigtige)  . . . Kliniske tegn på PRRS. Dyrlægen opretter mistanke om PRRS jf. §§ 3 og 4.  CHR-nummeret er erklæret smittet den (indsæt dato) . . . / . . . - 202… med … PRRS1 … PRRS2.  . . . Ingen kliniske tegn, der giver anledning til mistanke om PRRS på virksomheden. | | | | | | **Virksomhedsansvarlig/operatør af virksomheden** | | | **Dyrlæge** | | | Navn: | | | Navn: | | | Dato: | | | Dato: | | | Underskrift: | | | Underskrift: | | |